Document ID: 31994L0012

Id-Direttiva 94/12/KE tal-Parlament Ewropew u tal-Kunsill
tat-23 ta’ Marzu 1994
marbuta ma’ miżuri li għandhom jittieħdu kontra t-tniġġis ta’ l-arja mill-gassijiet li joħorġu mill-vetturi bil-mutur u li temenda d-Direttiva 70/220/KEE
IL-PARLAMENT EWROPEW U L-KUNSILL TAL-KOMUNITÀ EWROPEA,
Wara li kkunsidraw t-Trattat li jistabbilixxi l-Komunità Ekonomika Ewropea, u b’mod partikolari l-Artikolu 100a ta’ dan;
Wara li kkunsidraw il-proposta mill-Kummissjoni [1],
Wara li kkunsidraw l-Opinjoni tal-Kumitat Ekonomiku u Soċjali [2],
Filwaqt li jaġixxu in konformità mal-proċedura stabbilita fl-Artikolu 189b tat-Trattat,
Billi huwa importanti li jiġu adottati miżuri fil-kuntest tas-suq intern; billi s-suq intern għandu jkollu fih żona fejn ma jkun hemm l-ebda fruntieri interni, u li fih jkun garantit il-moviment liberu tal-merkanzija, persuni, servizzi u kapital;
Billi l-ewwel programm ta’ azzjoni tal-Komunità Ewropea dwar il-protezzjoni ta’ l-ambjent [3], approvat mill-Kunsill fit-22 ta’ Novembru 1973, sejjaħ għal kunsiderazzjoni ta’ l-aktar avvanzi xjentifiċi reċenti biex jiġi miġġieled it-tniġġis ta’ l-arja kkawżat minn gassijiet li joħorġu minn vetturi bil-mutur u għal direttivi li kienu adottati qabel biex jiġu emendati kif xieraq; billi il-ħames programm ta’ azzjoni, li fil-qafas ġenerali tiegħu kien approvat mill-Kunsill fir-risoluzzjoni tiegħu nhar l-1 ta’ Frar 1983 [4], jipprovdi għal sforz akbar biex jitnaqqas b’mod sostanzjali l-livell preżenti ta’ ħruġ ta’ tniġġis minn vetturi bil-mutur;
Billi l-għanijiet biex jitnaqqas il-livell ta’ ħruġ ta’ tniġġis minn vetturi bil-mutur, kif ukoll it-twaqqif u t-tħaddim tas-suq intern għal vetturi ma jistax jinkiseb biżżejjed minn Stati Membri individwali, u li għalhekk ikun jista’ jinkiseb aħjar bl-approssimazzjoni tal-liġijiet tal-Istati Membri li jittrattaw il-miżuri li għandhom jittieħdu għal kontra t-tniġġis ta’ l-arja kkawżat minn vetturi bil-mutur;
Billi huwa magħruf illi l-iżvilupp tat-trasport fil-Komunità wassal għal pressjoni akbar fuq l-ambjent; billi ċertu numru ta’ estimi uffiċjali taż-żieda fid-densità tat-traffiku kien inqas mill-figuri uffiċjali; billi għal din ir-raġuni għandhom jiġu stabbiliti standards ta’ kwalità aktar stretti għal vetturi kollha bil-mutur;
Billi l-Kummissjoni adottat il-programm Ewropew dwar l-emissjonijiet, karburanti u teknoloġiji tal-magni (EPEFE); billi dak il-programm twaqqaf biex jiżgura li dawk il-proposti għal direttivi li jsiru fil-futur li jittrattaw il-ħruġ ta’ tniġġis isibu l-aħjar soluzzjonijiet kemm għal konsumatur kif ukoll għall-ekonomija; billi dak il-programm jifforma parti mill-kontribuzzjonijiet li jistgħu jsiru kemm minn vetturi kif ukoll mill-karburanti li jmexxuhom;
Billi d-Direttiva tal-Kunsill 70/220/KEE [5], li tittratta dwar il-miżuri li għandhom jittieħdu kontra t-tniġġis ta’ l-arja kkawżat minn emissjonijiet minn vetturi bil-mutur, hija waħda mid-Direttivi separati li taqa’ taħt il-proċedura ta’ l-approvazzjoni tat-tip, stabbiliti bid-Direttiva tal-Kunsill 70/156/KEE tas-6 ta’ Frar 1970 dwar l-approssimazzjoni tal-liġijiet tal-Istati Membri li jikkonċernaw l-approvazzjoni ta’ vetturi bil-mutur u l-karrijiet tagħhom [6];
Billi d-Direttiva 70/220/KEE tistabbilixxi l-valuri ta’ limitu għal ħruġ ta’ carbon monoxide u hydrocarbon mhux maħruq minn magni ta’ vetturi bħal dawn; billi dawn il-valuri ta’ limitu kienu tnaqqsu l-ewwel bid-Direttiva 74/290/KEE [7] u miżjuda, f’konformità mad-Direttiva tal-Kummissjoni 77/102/KEE [8], b’valuri ta’ limitu għal ħruġ awtorizzat ta’ nitrogen oxides; billi l-valuri ta’ limitu għal dawn it-tliet tipi ta’ tniġġis kienu mnaqqsa aktar tard bid-Direttivi tal-Kummissjoni 78/665/KEE [9], 83/351/KEE [10] u 88/76/KEE [11]; billi l-valuri ta’ limitu għal ħruġ ta’ tniġġis particulate minn magni li jaħdmu bid-diesel kienu ġew introdotti bid-Direttiva 88/436/KEE [12]; billi standards ta’ kwalità Ewropej aktar stretti għal ħruġ ta’ tniġġis fil-forma ta’ gassijiet minn vetturi bil-mutur ta’ taħt l-1400 cm3 kienu ġew introdotti bid-Direttiva 89/458/KEE [13]; billi dawn il-standards ta’ kwalità kienu ġew estiżi għat-tipi kollha ta’ vetturi tal-passiġġieri, indipendentement mill-kapaċità tal-magna tagħhom fuq il-bażi ta’ proċedura ta’ test Ewropew aktar avvanzata li tinkludi sewqan f’ambjent estra-urban u, billi l-kriterji dwar il-ħruġ ta’ evaporazzjoni u r-reżistenza ta’ komponenti tal-vettura marbuta ma’ ħruġ ta’ tniġġis, kif ukoll standards ta’ kwalità aktar stretti għal ħruġ ta’ tniġġis particulate minn vetturi bil-mutur li jaħdmu b’magna diesel kienu ġew introdotti bid-Direttiva 91/441/KEE [14]; billi karozzi tal-passiġġieri ddisinjati biex iġorru aktar minn sitt passiġġieri jew li jkollhom massa massima ta’ mhux aktar min 2500 kg, vetturi kummerċjali ħfief, u vetturi għal off-road, kienu koperti mill-iskop tad-Direttiva 70/220/KEE, li s’issa kienet ikkaratterizzata minn standards ta’ kwalità anqas stretti, u issa, bid-Direttiva 93/59/KEE, hija suġġetta għal standards ta’ kwalità stretti bħal dawk ta’ karozzi tal-passiġġieri, waqt li jiġu kkunsidrati l-kondizzjonijiet speċifiċi ta’ dawn il-vetturi;
Billi x-xogħol mwettaq mill-Kummissjoni f’dan il-qasam wera li l-aħjar teknoloġija li hija disponibbli bħalissa għall-industrija tal-Komunità tista’ tkun mtejba biex karozzi tal-passiġġieri jkunu jistgħu jikkonformaw mal-limiti ta’ emissjonijiet mnaqqsa b’mod konsiderevoli; billi l-standards ta’ kwalità proposti japplikaw kemm għall-approvazzjoni ta’ tipi ta’ vetturi ġodda u għall-verifika fuq il-konformità ta’ produzzjoni, peress li l-metodu emendat dwar kif jittieħdu l-kampjuni u kif tiġi valutata l-istatistika ineħħi t-tolleranzi awtorizzati għal valuri ta’ limitu stabbiliti fl-istadji ta’ qabel tad-Direttiva 70/220/KEE;
Billi, fid-dawl tat-tħassib dwar il-livell ta’ tniġġis kkawżat minn emissjonijiet minn vetturi u l-parti tagħhom fil-formazzjoni ta’ gassijiet responsabbli għall-effett tas-serra, huwa neċessarju li jitnaqqsu dawn l-emissjonijiet, b’mod partikolari l-ħruġ ta’ CO2, f’konformità mal-ftehim milħuq fil-Konvenzjoni dwar il-Bidla fil-Klima ffirmat f’Rio f’Ġunju 1992; billi l-CO2 jirriżulta direttament mill-ħruq ta’ karburanti li fihom il-karbonju; billi l-ħruġ ta’ CO2 jista’ jitnaqqas primarjament billi jitnaqqas il-konsum tal-karburant; billi dan jeħtieġ progress fit-tfassil ta’ magni u vetturi kif ukoll fil-kwalità ta’ karburant; billi dawn l-elementi kollha għandhom jiġu kkunsidrati f’proposta sussegwenti mill-Kummissjoni;
Billi l-Istati Membri għandhom ikunu mħeġġa, permezz ta’ inċentiv ta’ taxxi, biex jintroduċu vetturi li jilħqu l-kriterji adotatti fuq livell ta’ Komunità; billi dawn l-inċentivi ta’ taxxa jridu jikkonformaw mad-dispożizzjonijiet tat-Trattat u jridu jilħqu ċertu kondizzjonijiet maħsuba biex jevitaw abbuż tas-suq intern; billi d-dispożizzjonijiet ta’ din id-Direttiva ma jaffettwawx id-dritt ta’ l-Istati Membri biex jinkludu ħruġ ta’ tniġġis u sustanzi oħra, li permezz tagħhom jiġu kkalkulati t-taxxi tat-toroq fuq vetturi bil-mutur;
Billi l-kriterju ta’ avviż minn qabel ta’ din id-Direttiva huwa mingħajr preġudizzju għal kriterji ta’ avviż taħt disposizzjoniet oħra tal-liġi tal-Komunità, partikolarment l-Artikolu 93(3) tat-Trattat;
Billi l-Kunsill għandu, sat-30 ta’ Ġunju 1996, jadotta l-kriterji għall-istadju mis-sena 2000 fuq il-bażi ta’ proposta li għandha tingħata mill-Kummissjoni sal-31 ta’ Diċembru 1994, u billi dik il-proposta għandha jkollha l-għan li tnaqqas b’mod sostanzjali l-emissjonijiet minn vetturi bil-mutur;
Billi l-Kummissjoni kellha konsultazzjonijiet wesgħin mal-partijiet ikkonċernati, li laħqu l-qofol tagħhom fis-Simposju ‘Emissjonijiet minn Vetturi 2000’ tal-21 u t-22 ta’ Settembru 1992, li wera kemm il-metodu preżenti, li jiffoka fuq ħruġ ta’ exhaust, għandu jkun element wieħed fl-istadju li jmur lil hinn mill-implimentazzjoni tal-kriterji ta’ din id-Direttiva, bħala parti minn approċċ li jieħu kont ta’ diversi oqsma li jinkludi l-miżuri kollha biex jitnaqqas it-tniġġis ta’ l-arja kkawżat mit-traffiku fit-toroq; billi l-parametri kollha li ġew identifikati bħala li għandhom impatt fuq dan it-tniġġis attwalment jista’ jiġi ppreżentat biss fil-forma ta’ lista; billi l-Kummissjoni se tivvaluta l-analiżi neċessarja tal-effettività ta’ aspetti marbuta ma’ l-ambjent, it-teknoloġija u n-nefqa biex tipprovdi qabel l-aħħar ta’ Diċembru 1994 għanijiet kwantifikati għall-miżuri tal-Komunità għas-sena 2000;
Billi l-għanijiet biex jitnaqqas il-livell ta’ ħruġ ta’ tniġġis minn vetturi bil-mutur jippresupponi li, meta l-Kummissjoni tagħmel il-proposti tagħha għal miżuri biex ikunu japplikaw wara s-sena 2000 u fid-dawl, fost oħrajn, ta’ preparazzjoni ta’ miżuri tekniċi kumplimentari kif hemm provdut fl-Artikolu 4, tressaq ’l quddiem, jekk hemm bżonn, valuri li biex jintlaħqu jkunu jinvolvu tnaqqis sostanzjali ieħor ta’ l-emissjonijiet,
ADOTTAW DIN ID-DIRETTIVA:
Artikolu 1
L-Anness I tad-Direttiva 70/220/KEE huwa emendat f’konformità ma’ l-Anness ta’ din id-Direttiva.
Artikolu 2
1. B’seħħ mill-1 ta’ Lulju 1994 jew, jekk din id-Direttiva tonqos milli tiġi ppubblikata fil-Ġurnal Uffiċjali tal-Komunità Ewropea sa mhux aktar tard mill-31 ta’ Diċembru 1993, sitt xhur wara l-pubblikazzjoni tagħha, l-Istati Membri għandhom jaċċettaw li jikkonformaw mal-kriterji tad-Direttiva 70/220/KEE, kif emendata b’din id-Direttiva, għall-għanijiet ta’ l-Artikolu 4(1) u 7 (1) tad-Direttiva 70/156/KEE.
2. B’seħħ mill-1 ta’ Jannar 1996, l-Istati Membri ma jistgħux jagħtu aktar:
- l-approvazzjoni tal-KE dwar it-tip skond l-Artikolu 4(1) tad-Direttiva 70/156/KEE, jew
- l-approvazzjoni nazzjonali tat-tip, kemm-il darba d-dispożizzjonijiet ta’ l-Artikolu 8(2) tad-Direttiva 70/156/KEE ikunu invokati,
għal tip ta’ vettura minħabba raġunijiet ta’ tniġġis ta’ l-arja kkawżat minn emissjonijiet, jekk din tkun tonqos milli tikkonforma mad-dispożizzjonijiet tad-Direttiva 70/220/KEE, kif emendata b’din id-Direttiva.
3. B’seħħ mill-1 ta’ Jannar 1997, l-Istati Membri għandhom:
- jikkunsidraw ċertifikati ta’ konformità biex jakkumpanjaw vetturi ġodda skond kif stabbilit fid-Direttiva 70/156/KEE bħala mhux aktar validi għal finijiet ta’ l-Artikolu 7(1) ta’ dik id-Direttiva, u
- jirrifjutaw ir-reġistrazzjoni, il-bejgħ jew id-dħul fis-servizz ta’ vetturi ġodda li ma jkunux akkumpanjati b’attestat ta’ konformità skond id-Direttiva 70/156/KEE, kemm-il darba id-dispożizzjonijiet ta’ l-Artikolu 8(2) tad-Direttiva 70/156/KEE ikunu infurzati,
minħabba raġunijiet ta’ tniġġis ta’ l-arja kkawżat minn emissjonijiet, jekk il-vetturi jonqsu milli jikkonformaw mad-dispożizzjonijiet tad-Direttiva 70/220/KEE, kif emendata b’din id-Direttiva.
Artikolu 3
L-Istati Membriu jistgħu jagħmlu dispożizzjonijiet għal inċentivi ta’ taxxa fejn jidħlu biss vetturi bil-mutur li jikkonformaw mad-Direttiva 70/220/KEE, kif emendata b’din id-Direttiva. Dawn l-inċentivi jridu jikkonformaw mad-dispożizzjonijiet tat-Trattat u, barra minn hekk, għandhom jħarsu l-kondizzjonijiet li ġejjien:
- huma għandhom ikunu japplikaw għal vetturi ġodda kollha li jkunu għall-bejgħ fis-suq ta’ xi Stat Membru li jikkonformaw bil-quddiem mal-kriterji tad-Direttiva 70/220/KEE, kif emendata b’din id-Direttiva,
- huma għandhom jintemmu b’effett mill-applikazzjoni mandatorja tal-valuri ta’ emissjoni stabbiliti fl-Artikolu 2(3) għal vetturi ġodda bil-magna.
- għal kull tip ta’ vettura bil-magna, huma għandhom ikunu ta’ ammont inqas min-nefqa addizzjonali tas-soluzzjonijiet tekniċi li jkunu ġew introdotti biex jiżguraw konformità mal-valuri stabbiliti u ta’ l-istallazzjoni tagħhom fuq il-vettura.
Il-Kummissjoni għandha tkun infurmata fi żmien tajjeb dwar kull pjan li jkollu l-ħsieb jintroduċi jew jemenda l-inċentivi tat-taxxa msemmija fl-ewwel paragrafu, biex din tkun tista’ tagħti l-kummenti tagħha.
Artikolu 4
Il-Kunsill, waqt li jaġixxi taħt il-kondizzjonijiet stabbiliti fit-Trattat, għandu jiddeċiedi qabel it-30 ta’ Ġunju 1996, dwar proposti għal stadju ieħor ta’ miżuri tal-Komunità li għandhom jittieħdu għal kontra t-tniġġis ta’ l-arja kkawżat minn emissjonijiet minn vetturi, li l-Kummissjoni għandha tagħti sal-31 ta’ Diċembru 1994. Il-miżuri għandhom japplikaw mis-sena 2000 ’il quddiem.
F’dawn il-proposti il-Kummissjoni għandha ssegwi dan il-metodu:
- il-miżuri għandhom ikunu mfassla biex jipproduċu effetti biex jilħqu l-kriterji tal-Komunità dwar il-kwalità ta’ l-arja u għanijiet oħra relatati,
- għandha tingħata stima ta’ l-effettività tan-nefqa fit-teħid ta’ kull miżura; f’din l-istima globali għandha tittieħed kunsiderazzjoni sħiħa, fost oħrajn, tal-kontribuzzjonijiet li:
- l-immaniġġjar tat-traffiku, per eżempju billi tferrex in-nefqiet ambjentali b’mod xieraq,
- trasport pubbliku urban imtejjeb,
- tekonoloġiji ġodda ta’ propulsjoni (per eżempju, trasmissjoni elettrika),
- l-użu ta’ karburanti alternattivi (per eżempju biokarburanti),
jkunu jistgħu jagħmlu biex itejbu l-kwalità ta’ l-arja,
- il-miżuri għandhom ikunu proporzjonali u raġonevoli fid-dawl tal-għanijiet maħsuba.
Il-proposti, waqt li jikkunsidraw il-metodoloġija mfissra fuq u li għandhom l-għan li jnaqqsu b’mod sostanzjali il-ħruġ ta’ tniġġis minn vetturi koperti minn din id-Direttiva, għandhom jinkludu b’mod partikolari dawn l-elementi li ġejjen:
1. Titjib aktar fil-kriterji ta’ din id-Direttiva:
ibbażat fuq l-istima
- tal-potenzjal tal-magna tradizzjonali u t-tekonoġija magħrufa bħala post-combustion,
- titjib possibbli fil-proċedura tat-test, per eżempju waqt startjar kiesaħ, fi startjar f’temperaturi baxxi u xitwin, ir-reżistenza (per eżempju, fit-testijiet ta’ konformità), ħruġ ta’ evaporazzjoni,
- miżuri fuq livell ta’ approvazzjoni tat-tip li jappoġġjaw kriterji msaħħa ta’ spezzjonar u manteniment, li jinkludu, per eżempju, sistemi diagnostiċi on-board,
- il-possibbilità li tiġi verifikata l-konformità tal-vetturi fiċ-ċirkulazzjoni,
- il-bżonn proporzjonali għal:
(i) limiti speċifiċi għal HC u NOx biex jiżdiedu ma’ valur ta’ limitu kumulattiv, u
(ii) miżuri li jkopru tniġġis li s’issa għadu mhux ikkontrollat.
2. Miżuri tekniċi kumplimentari fil-qafas ta’ Direttivi speċifiċi, li jinkludu:
- titjib fil-kwalità ta’ karburanti sa fejn il-ħruġ ta’ sustanżi perikolużi minn vetturi (speċjalment benzene) huma kkonċernati,
- tisħiħ tal-kriterji tal-programm ta’ spezzjoni u manteniment.
Il-valuri ta’ limitu mnaqqsa, li għandhom ikunu mingħajr preġudizzju għad-Direttiva l-ġdida, m’għandhomx ikunu japplikaw qabel l-1 ta’ Jannar 2000 għal approvazzjonijiet ġodda tat-tip. Il-Kunsill għandu jiddeċiedi dwar il-kondizzjonijiet li jwasslu għal inċentivi tat-taxxa fuq il-bażi ta’ dawn il-valuri ta’ limitu.
Artikolu 5
L-Istati Membri għandhom iġibu fis-seħħ il-liġijiet, ir-regoli u d-disposizzjoniet amministrattivi neċessarji biex jikkonformaw ma’ din id-Direttiva qabel l-1 ta’ Lulju 1994 jew, jekk din id-Direttiva tonqos milli tiġi ppubblikata fil-Ġurnal Uffiċjali tal-Komunità Ewropea sal-31 ta’ Diċembru 1993, sitt xhur wara l-pubblikazzjoni tagħha. Huma għandhom jinfurmaw mill-ewwel lill-Kummissjoni dwar dan.
Meta l-Istati Membri japplikaw dawn id-dispożizzjonijiet, dawn għandhom ikollhom referenza għal din id-Direttiva jew inkella jkunu akkumpanjati b’tali referenza fl-okkażjoni tal-pubblikazzjoni uffiċjali tagħhom. Il-metodi ta’ kif issir referenza bħal din għandha tkun stabbilita mill-Istati Membri.
Artikolu 6
Din id-Direttiva hija indirizzata lill-Istati Membri.
Magħmula fi Brussel, fit-23 ta’ Marzu 2001.

Labels: 2
20
7
3
8